אליעזר טולדנו

דייוויד פרידמן ולסנאטור האמריקאי לינדזי גרהאם, 2019]]
הענקת דרגת [[אלוף לטולדנו על ידי הרמטכ"ל אביב כוכבי בנוכחות שר הביטחון בני גנץ, מרץ 2021 (במהלך מגפת הקורונה)]]
ביקור מפקד פיקוד הדרום, אליעזר טולדנו, בתרגיל גדוד 9217 של חטיבת הנגב, פברואר 2022
אליעזר טולדנו (נולד ב-12 באוקטובר 1973) הוא קצין בצה"ל בדרגת אלוף המכהן כראש אגף אסטרטגיה ומעגל שלישי. בעבר שימש בין היתר מפקד פיקוד הדרום, מפקד אוגדת עזה, המזכיר הצבאי של ראש הממשלה, מפקד חטיבת הצנחנים, מפקד יחידת מגלן ומפקד חטיבה 226.

== ביוגרפיה ==
טולדנו, בנם של חיים ולינדה, ילידי מרוקו, נולד בירושלים בעיצומה של מלחמת יום הכיפורים. גדל בקריית מוצקין. למד בישיבת פרחי אהרון בקריית שמואל ולאחר מכן עבר לקריית החינוך אורט קריית ביאליק והיה חניך ומדריך בתנועת בני עקיבא בעיר מגוריו.

=== שירות צבאי ===
התגייס לצה"ל בנובמבר 1991, התנדב לצנחנים ושובץ בגדוד 101. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לגדוד 101 ומונה למפקד מחלקה. בהמשך שירת כסגן מפקד פלוגה. לאחר מכן מונה למפקד פלוגה בגדוד 101. בהמשך שימש כקצין המבצעים (קצין אג"ם) החטיבתי. לאחר מכן מונה למפקד פלגת ההכשרות בסיירת מטכ"ל. בשנת 2000 יצא ללימודי תואר ראשון בכלכלה ובפילוסופיה באוניברסיטה העברית בירושלים. בתחילת מבצע חומת מגן קטע את לימודיו, והצטרף ללחימה במסגרת חטיבת הצנחנים. לאחר סיום לימודיו מונה לסגן מפקד גדוד 890. לאחר לימודים בפו"ם מונה לסגן מפקד יחידת מגלן.

ביוני 2005 הועלה לדרגת סא"ל ומונה למפקד גדוד 101, וכיהן בתפקיד עד שנת 2006. במהלך התפקיד הוביל את הגדוד בלחימה נגד הטרור הפלסטיני באינתיפאדה השנייה. ביוני 2006 מונה למפקד יחידת מגלן, והוביל אותה בין היתר במלחמת לבנון השנייה. בתחילת המלחמה כוח מהיחידה חילץ את גופותיהם של צוות הטנק מגדוד 82, שהושמד ממטען צד במהלך המרדף אחר החוטפים. בימים שלאחר מכן נורתה אש מרגמות, תול"ר ורקטות לעבר אביבים, יראון ויישובים נוספים, מאזור ג'בל א-דיר הסמוך למארון א-ראס. כוח מהיחידה חצה את הגבול כדי לסרוק את השטח ולפגוע בחוליות החזבאללה האחראיות לירי, הכוח התמקם בשטח סבוך עטור בצמחייה, הלוחמים הבחינו בדלת מתכת וברשתות הסוואה הפרושות מעליה (שטח זה הוגדר לאחר מכן בצה"ל "שמורת טבע") הם הטילו רימון לפיר, ממנו נהרגו מספר מחבלים, המחבלים הנותרים יצאו מפירים נוספים, ובקרב שהתפתח נהרגו שני לוחמים מהיחידה ושמונה מחבלים, בהם, אלו שנהרגו בפיר הראשון כתוצאה מפיצוץ הרימון. בהמשך הציע תוכנית פעולה לפגיעה במשגרי הרקטות של חזבאללה, התוכנית אושרה והיחידה ביצעה את מבצע נערי החוף שהוכתר כמוצלח. על פעילותה במלחמה, קיבלה היחידה בפיקודו צל"ש יחידתי, ממפקד פיקוד המרכז, גדי שמני. בהמשך הוביל את היחידה במבצעים ברצועת עזה. בשנת 2008 סיים את תפקידו. בשנת 2009 מונה לקצין אג"ם של אוגדת איו"ש, ושימש בתפקיד עד שנת 2011, ובמקביל השתלם בקורס מפקדי חטיבות.

בשנת 2011 הועלה לדרגת אל"ם ומונה למפקד חטיבה 226 ובמקביל למפקד מגמה בקורס מפקדי פלוגות ומפקדי גדודים, ושימש בתפקידיו עד שנת 2013. ב-16 במאי 2013 מונה למפקד חטיבת הצנחנים, והוביל את החטיבה בין היתר במבצע שובו אחים ובמבצע צוק איתן, במהלכו הרגו לוחמי החטיבה 141 מחבלים בקרבות פנים אל פנים וכן הכווינו אש מנגד שהרגה כ-70 נוספים, חשפו 47 פירי מנהרות לחימה וארבע מנהרות התקפיות, וכן עצרו שבעה פעילי טרור. במהלך הלחימה נהרגו 9 מהלוחמים. ב-1 ביולי 2015 סיים את תפקידו.

ב-3 בספטמבר 2015 הועלה לדרגת תא"ל וב-8 בספטמבר נכנס לתפקיד המזכיר הצבאי של ראש הממשלה בנימין נתניהו, ושירת בתפקיד זה עד 16 באוגוסט 2018. ב-24 באוקטובר 2018 מונה למפקד אוגדת עזה, תפקיד אותו מילא עד 2 באוגוסט 2020.

===מפקד פיקוד דרום===
ב-14 במרץ 2021 הועלה לדרגת אלוף וב-21 במרץ נכנס לתפקידו כמפקד פיקוד הדרום, והיה שותף פעיל בהגדרת תפיסת הביטחון הגזרתית ובפרט תוכנית "שעון חול" והגדר החכמה שסביב רצועת עזה<ref></ref>. בגזרה במאי 2021 הוביל את הפיקוד במבצע שומר החומות, במסגרתו נערך סבב לחימה נגד ארגוני הטרור בעזה, בראשות חמאס, שנמשך 12 ימים ופגע בתשתית הצבאית של ארגוני הטרור. עיקר הפעילות הצבאית ההתקפית נעשתה דרך פעולות כירורגיות של חיל האוויר מעל שמי הרצועה, תוך כדי חסימת ניסיונות חדירה של חוליות מחבלים בידי אוגדת עזה. ב-14 במאי 2021 הוצא לפועל מבצע "מכת ברק" שנועד ללכוד, בפעולת הטעיה קרקעית, מאות מחבלי חמאס במנהרות הטרור (מערך "המטרו") ולחסל אותם בעודם מחופרים בידי יכולות קצה שפותחו בחיל האוויר. המבצע, שבמקור נועד לשימוש במסגרת אסטרטגית רחבה יותר, פותח במשך שנים והתבסס על אלמנט ההפתעה. קמ"ן פד"ם התריע בזמן שההטעיה הקרקעית כשלה, אך המבצע יצא לפועל בכל זאת ולא השיג את מטרותיו, כאשר הפגיעה בחמאס הייתה שולית בלבד. בראיון שקיים מספר חודשים לאחר המבצע התוודה: "נהרגו בודדים במטרו... פחות ממה שקיוויתי".

לאחר המבצע, חלה השנה השקטה בעוטף עזה מאז 2005. באוגוסט 2022 הופר השקט, כאשר החל מבצע עלות השחר, שהפעם רוכז בלחימה מול הג'יהאד האסלאמי הפלסטיני, ולא חמאס. המבצע בן שלושת הימים הושפע מגישתו המבצעית של טולדנו, כאשר ישראל יזמה מכה ראשונית על ארגון הטרור תוך כדי הטלת עוצר על יישובי עוטף עזה לשמירה על ביטחון האזרחים. במהלך המבצע בוצעו סיכולים ממוקדים במפקדי החטיבות הצבאיות של הארגון, תייסיר אל-ג'עברי וח'אלד מנצור<ref></ref>. בנובמבר אותה השנה, לאחר שנחשף לתרחיש אפשרי למתקפת פתע של החמאס שכונה "חומת יריחו", כינס דיון מסווג ובו הבהיר את עמדתו לפיה גישת ההסדרה עם ארגוני הטרור ברצועה עתידה להיכשל, ולדעתו, ישראל תידרש לצאת למתקפת מנע: "מאחר שלמערכה יש מחיר, כל עוד היתרון הצבאי המשמעותי נשמר, נשאף להרחיק את המלחמה הבאה. אך לאורך ציר הזמן והתקדמות האויב יש נקודה בה יהיה עלינו לצאת למתקפת מנע." הוא גם תמך בסיכול ממוקד של שליט הרצועה יחיא סינוואר בתור מהלך מקדים ישראלי. דבריו של טולדנו, כמו התרעות שונות לגבי הסכנה שבמתקפת פתע של החמאס, היו בקונפליקט עם הערכת אמ"ן ושב"כ שהארגון "מורתע", והשפיעו על הדיון הציבורי בעקבות מתקפת הפתע על ישראל.

ב-3 במאי 2023 אושר מינויו לתפקיד ראש אגף אסטרטגיה ומעגל שלישי, הכולל אחריות על הגזרה האיראנית. כעבור שבוע פיקד על מבצע מגן וחץ שהחל בעקבות ירי רקטי לעבר ישראל ימים ספורים קודם לכן ונפתח בשלושה סיכולים ממוקדים מקבילים של בכירי הג'יהאד האסלאמי. המבצע נמשך חמישה ימים טרם הושגה הפסקת אש. ב-3 ביוני אירע בגזרתו פיגוע הירי בגבול מצרים, שבעקבותיו נועד טולדנו עם בכירי צבא מצרים בקהיר לשם תחקיר משותף. בהסקת המסקנות לאחר תחקיר האירוע הוחלט להדיח את מח"ט המרחבית. ב-9 ביולי העביר את פיקוד דרום לראשות האלוף ירון פינקלמן.

===ראש אגף אסטרטגיה===
ב-26 בספטמבר 2023 נכנס לתפקידו כראש אגף אסטרטגיה ומעגל שלישי. כעבור שבועיים החלה מלחמת חרבות ברזל, ובמסגרתה הוא שותף בתכנון מהלך המלחמה, והוא יושב בדיוני קבינט המלחמה. בדצמבר נסע לתיאום בפנטגון עם מחלקת ההגנה האמריקאית לגבי המשך המלחמה. במסגרת המלחמה היה אחראי על התיאום הבין-לאומי של מערך ההגנה האקטיבי המשותף על ישראל בליל 14 באפריל 2024, בשעת התקיפה האיראנית על ישראל. בהמשך, היה טולדנו בין האחראים למבצע התקיפה הישראלית באיראן ב-19 באפריל. עם התפטרותו של ראש אמ"ן אהרון חליוה, ראש הממשלה נתניהו שקל למנות את טולדנו לתפקיד<ref></ref>, אך בסופו של יום התמנה מועמדו של הרמטכ"ל תא"ל שלומי בינדר, שהועלה לדרגת אלוף.

== חיים אישיים והשכלה ==
טולדנו מתגורר במושב בית גמליאל, נשוי למרה ואב לחמישה ילדים. בעל תואר ראשון בפילוסופיה וכלכלה ותואר שני בהיסטוריה וביטחון לאומי, שניהם מהאוניברסיטה העברית בירושלים.

== לקריאה נוספת ==
* 
* 
* 
* אלישיב שמשי, "ארדוף אויביי ואשיגם", הוצאת מודן והוצאת משרד הביטחון, 2019

== קישורים חיצוניים ==

* 
* 
* 
* 
* 
* 
* 
* 
* אריה יואלי,אחרי 3.5 שנים: [https://www.srugim.co.il/625207-%D7%90%D7%97%D7%A8%D7%99-3-5-%D7%A9%D7%A0%D7%99%D7%9D-%D7%94%D7%A1%D7%AA%D7%99%D7%99%D7%9E%D7%94-%D7%91%D7%A0%D7%99%D7%99%D7%AA-%D7%94%D7%92%D7%93%D7%A8-%D7%91%D7%A8%D7%A6%D7%95%D7%A2%D7%AA-%D7%A2 הסתיימה בניית הגדר ברצועת עזה], אתר סרוגים, 07 דצמבר 2021
;מאמרים פרי עטו:
* 
* ערן ניב, אליעזר טולדנו ויותם אמיתי, [https://web.archive.org/web/20200222224130if_/http://maarachot.idf.il/PDF/FILES/0/112930.pdf "ברבורים שחורים" במלחמת העולם השנייה], מערכות, גיליון 437, יוני 2011
*
* [http://www.fresh.co.il/vBulletin/t-586653-יום_הזיכרון_2014#post4493400 נפקד וכל כך נוכח], ידיעות אחרונות, 4 במאי 2014, עמוד 20, כפי שהועלה באתר פרש
* 
* [https://www.idf.il/אתרים/שבוע-הספר-העברי/אליעזר-טולדנו/ הספר שלי: "אביב חלדו" מאת אניטה שפירא], אתר צה"ל, 12 ביוני 2017

== הערות שוליים ==

קטגוריה:לוחמי סיירת מטכ"ל
קטגוריה:מפקדי גדודים בחטיבת הצנחנים
קטגוריה:מפקדי יחידת מגלן
קטגוריה:מפקדי חטיבה 226
קטגוריה:מפקדי חטיבת הצנחנים
קטגוריה:מזכירים צבאיים של ראש הממשלה
קטגוריה:מפקדי אוגדת עזה
קטגוריה:מפקדי פיקוד הדרום
קטגוריה:אלופי צה"ל
קטגוריה:חברי המטה הכללי של צה"ל
קטגוריה:בוגרי אורט קריית ביאליק
קטגוריה:בוגרי בני עקיבא
קטגוריה:בוגרי האוניברסיטה העברית בירושלים
אליעזר
קטגוריה:קריית מוצקין: אישים
קטגוריה:בית גמליאל: אישים
קטגוריה:ישראלים שנולדו ב-1973